CELEX: 52011PC0746
Language: hu
Date: 2011-11-15
Title: Javaslat AZ EURÓPAI PARLAMENT ÉS A TANÁCS IRÁNYELVE az átruházható értékpapírokkal foglalkozó kollektív befektetési vállalkozásokra (ÁÉKBV) vonatkozó törvényi, rendeleti és közigazgatási rendelkezések összehangolásáról szóló 2009/65/EK irányelvnek és az alternatívbefektetésialap-kezelőkről szóló 2011/61/EU irányelvnek a hitelminősítések túlzott figyelembevétele tekintetében történő módosításáról

|
			
		
		
		52011PC0746
		
			Javaslat AZ EURÓPAI PARLAMENT ÉS A TANÁCS IRÁNYELVE az átruházható értékpapírokkal foglalkozó kollektív befektetési vállalkozásokra (ÁÉKBV) vonatkozó törvényi, rendeleti és közigazgatási rendelkezések összehangolásáról szóló 2009/65/EK irányelvnek és az alternatívbefektetésialap-kezelőkről szóló 2011/61/EU irányelvnek a hitelminősítések túlzott figyelembevétele tekintetében történő módosításáról /* COM/2011/0746 végleges - 2011/0360 (COD) */
			
				
		
		
			
			   	INDOKOLÁS
1.           A JAVASLAT HÁTTERE
A hitelminősítő intézetekről
szóló 1060/2009/EK rendelet[1]
(a hitelminősítő intézetekről szóló rendelet) 2010. december
7-én teljes egészében alkalmazandóvá vált. A rendelet szigorú magatartási
szabályoknak való megfelelést ír elő a hitelminősítő intézetek
számára a lehetséges összeférhetetlenségek mérséklése, valamint a
minősítések és a minősítési eljárások magas minőségének és
megfelelő átláthatóságának a biztosítása érdekében. A létező
hitelminősítő intézeteknek 2010. szeptember 7-ig kellett kérelmezniük
a nyilvántartásba vételt és teljesíteniük a rendelet követelményeit.
2011. május 11-én sor került a
hitelminősítő intézetekről szóló rendelet módosításának[2] (513/2011/EU rendelet)
elfogadására, amely a hitelminősítő intézetek nyilvántartásba
vételének és európai szintű felügyeletének központosítása és
egyszerűsítése érdekében az EU-ban nyilvántartásba vett
hitelminősítő intézetek felett kizárólagos felügyeleti hatáskört
biztosít az Európai Értékpapír-piaci Hatóság (EÉPH) számára.
Mindazonáltal a hitelminősítő
intézetekről szóló hatályos rendelet a hitelminősítési
tevékenységekhez és a minősítések felhasználásához kapcsolódó számos
kérdéssel nem foglalkozik kellő mértékben. E kérdések közé tartozik annak
kockázata, hogy a pénzügyi piaci szereplők – beleértve az átruházható
értékpapírokkal foglalkozó kollektív befektetési vállalkozásokat (ÁÉKBV) és az
alternatív befektetési alapokat (ABA) – túlzott mértékben hagyatkoznak a
hitelminősítésekre[3].
Az Európai Bizottság 2010. június 2-i
közleményében („A pénzügyi szolgáltatások szabályozása a fenntartható
növekedésért”)[4]
és a bizottsági szolgálatok 2011. november 5-i konzultációs anyagában[5] kiemelte ezeket a nyitott
kérdéseket, és bejelentette a hitelminősítő intézetekről szóló
rendelet azon célzott felülvizsgálatának szükségességét, amelyre e javaslattal
kerül sor.
Az Európai Parlament 2011. június 8-án kiadott
egy a hitelminősítő intézetekről szóló nem jogalkotási jelentést[6]. A jelentés támogatja többek
között a hitelminősítő intézetekre vonatkozó szabályozási keret
javításának, valamint a minősítések túlzott figyelembevétele jelentette
kockázat csökkentésére irányuló intézkedések meghozatalának szükségességét.
Egy 2010. október 30-án tartott informális
ECOFIN-ülésen az Európai Unió Tanácsa elismerte, hogy további
erőfeszítéseket kell tenni a hitelminősítési tevékenységekhez
kapcsolódó számos kérdés kezelése érdekében, beleértve a hitelminősítések
túlzott figyelembevételének kockázatát, és a hitelminősítő intézetek
javadalmazási modelljéből eredő összeférhetetlenség kockázatát. A
2011. október 23-i Európai Tanács következtetése alapján előrelépésre van
szükség a hitelminősítések túlzott figyelembevételének csökkentésében.
Nemzetközi szinten a Pénzügyi Stabilitási
Tanács (FSB) 2010. októberben elveket bocsátott ki, hogy csökkentse a
külső minősítések hatóságok és pénzügyi intézmények általi túlzott
figyelembevételét[7].
Az elvek alapján, amennyiben rendelkezésre állnak a hitelképesség
megfelelő alternatív standardjai, meg kell szüntetni vagy fel kell váltani
a jogszabályokban az ilyen minősítésekre való hivatkozást, valamint
elő kell írni a befektetők számára, hogy készítsenek saját
hitelminősítést. Ezeket az elveket a G20-ak 2010. novemberi szöuli csúcsa
jóváhagyta.
2.           AZ ÉRDEKELT FELEKKEL
FOLYTATOTT KONZULTÁCIÓK EREDMÉNYEI ÉS A HATÁSVIZSGÁLATOK
Az Európai Bizottság 2010. november 5. és
2011. január 7. között nyilvános konzultációt tartott, amelyben az azonosított
kérdések, köztük a túlzott figyelembevétel kérdésének kezelésére irányuló számos
lehetőséget bemutatott. A Bizottsághoz az érdekeltektől
megközelítőleg 100 észrevétel érkezett, amelyeket e javaslat
megfogalmazásakor figyelembe vettek. A konzultációra adott válaszok
összefoglalása a következő internetcímen érhető el:
http://ec.europa.eu/internal_market/securities/docs/agencies/summary-responses-cra-consultation-20110704_en.pdf.
A bizottsági szolgálatok július 6-án
kerekasztalt tartottak, hogy az érintett érdekeltektől további
visszajelzést kapjanak e kérdésekről. A kerekasztal összefoglalója a
következő internetcímen érhető el:
http://ec.europa.eu/internal_market/securities/docs/agencies/roundtable_en.pdf.
A javaslattal összefüggésben hatásvizsgálat
készült. Ez a következő internetcímen található:
http://ec.europa.eu/internal_market/securities/agencies/index_en.htm.
3.           A JAVASLAT JOGI ELEMEI
3.1.        Jogalap
Azon kockázat csökkentése érdekében, hogy az
ÁÉKBV- és ABA-kezelők túlzottan a hitelminősítésekre hagyatkoznak,
szükséges az átruházható értékpapírokkal foglalkozó kollektív befektetési
vállalkozásokra (ÁÉKBV) vonatkozó törvényi, rendeleti és közigazgatási
rendelkezések összehangolásáról szóló, 2009. július 13-i 2009/65/EK európai
parlamenti és tanácsi irányelv[8],
valamint az alternatívbefektetésialap-kezelőkről szóló, 2011. június
8-i 2011/61/EU európai parlamenti és tanácsi irányelv[9] módosítása. A Bizottság ezzel
párhuzamosan az Európai Unió működéséről szóló szerződés (EUMSZ)
114. cikke alapján a hitelminősítő intézetekről szóló rendelet
módosításáról szóló rendeletjavaslatot terjeszt elő. 
Mindazonáltal az említett rendeletjavaslat nem
megfelelő jogi eszköz ezen irányelvek módosítására. Egyrészről az
említett módosítások olyan rendelkezéseket tartalmaznak, amelyek nem
közvetlenül alkalmazandók és a nemzeti jogba való átültetést igényelnek.
Másrészről a 2009/65/EK irányelv és a 2011/61/EU irányelv módosítási
javaslatához inkább az EUMSZ 53. cikkének (1) bekezdését kell alapul venni,
amely az utóbbi irányelv jogalapját szolgáltatta. A 2009/65/EK irányelv alapja
az Európai Közösséget létrehozó szerződés megfelelő, 95. cikke volt.
Ezért indokoltnak tűnik, hogy a
2009/65/EK és a 2011/61/EU irányelv módosításának tervezete egy az EUMSZ 53.
cikkének (1) bekezdésén alapuló irányelvjavaslatban szerepeljen.
3.2.        Szubszidiaritás és
arányosság.
A szubszidiaritás elve szerint (az EUSZ 5.
cikkének (3) bekezdése) uniós szintű intézkedésre csak abban az esetben
kerülhet sor, ha a kitűzött célokat a tagállamok önállóan nem képesek
kielégítően megvalósítani, tehát a tervezett intézkedések nagyságrendje
vagy hatásai miatt azok az EU szintjén jobban megvalósíthatók. A
hitelminősítő intézetek tevékenysége globális kiterjedésű és
uniós szinten szabályozott. Egy adott tagállamban működő
hitelminősítő intézet minősítéseit az egész EU piaci
szereplői felhasználják, illetve azokra hagyatkoznak. Hasonlóképpen, az
uniós jogi szabályozás olyan prudenciális szabályozási keretet írt elő a
befektetési alapok – akár ÁÉKBV-k, akár ABA-k – számára, amely lehetővé
teszi az engedélyezett alapokban az EU egészére kiterjedő működést.
Ha egy tagállamban nem működik jól vagy nem létezik szabályozási keret, az
az egész EU-ban hátrányosan befolyásolhatja a piaci szereplőket és a
pénzügyi piacokat. A befektetőknek és a piacoknak az esetleges
hiányosságokkal szembeni védelme érdekében ezért EU-szerte alkalmazandó,
megbízható szabályozási előírásokra van szükség. Ezért a
hitelminősítések ÁÉKBV-k és ABA-k általi túlzott figyelembevételének
csökkentésére irányuló bármely további intézkedést uniós fellépéssel lehet
legjobban megvalósítani.
A javasolt módosítások az EUSZ 5. cikke (4)
bekezdésének előírása szerint arányosak is. A módosítások nem lépik túl a
célkitűzéseik eléréséhez szükséges mértéket. A hitelminősítések
túlzott figyelembevételének csökkentésére vonatkozó rendelkezések beépülnek az
alapkezelő és a befektetési társaságokra (az ÁÉKBV-k tekintetében), és az
ABAK-okra (az ABA-k tekintetében) vonatkozó azon általános kötelezettségbe,
hogy kockázatkezelési eljárásokat vagy rendszereket alkalmazzanak. A javasolt
rendelkezések nagyon hasonlóak a Bizottság által a hitelintézetek tekintetében
nemrég javasoltakhoz[10].
Ez a javaslat kiegészíti a Bizottság által
párhuzamosan benyújtott, a hitelminősítő intézetekről szóló
rendelet módosításáról szóló rendeletjavaslatot, amely egyéb rendelkezéseket
tartalmaz többek között a hitelminősítések piaci szereplők általi
túlzott figyelembevételének csökkentéséről. Azon túl, hogy meghatározza a
túlzott figyelembevétel elkerülésére vonatkozó általános elvet, a
hitelminősítő intézetekről szóló rendelet módosítására vonatkozó
javaslat előír néhány olyan intézkedést, amely megkönnyíti a
befektetők számára e cél elérését. Azaz előírja, hogy a
befektetők számára hozzáférést kell biztosítani a hitelminősítő
intézetek és a strukturált pénzügyi eszközök kibocsátói által a piac számára
közzétett kiegészítő információkhoz. A hitelminősítő
intézeteknek információt kell közzétenniük minősítési módszereikről
és a mögöttes feltételezésekről, a módszereikben tervezett bármely
változtatásról vagy bizonyos típusú, például államokra vonatkozó
hitelminősítések meghatározott adatairól. A kibocsátott
hitelminősítések várhatóan könnyen összehasonlíthatóvá is válnak a
befektetők számára az EÉPH által működtetendő, harmonizált minősítési
skálákat tartalmazó európai minősítési mutatónak (EURIX)
köszönhetően. A strukturált pénzügyi eszközök kibocsátóinak
termékeikről több információt kell a piac rendelkezésére bocsátaniuk,
beleértve a strukturált pénzügyi eszköz mögöttes eszközeinek
hitelminőségére és teljesítményére, az értékpapírosítási tranzakció
szerkezetére, a pénzforgalomra vagy az értékpapírosítási kitettséget
alátámasztó bármely biztosítékra vonatkozó információt. E kiegészítő
információknak lehetővé kell tenniük, hogy a befektetők, például az
ÁÉKBV-k vagy az ABA-k saját hitelkockázat-értékelést végezzenek és ne
szoruljanak rá rendszeresen és mechanikusan a hitelminősítő
intézetekre azon eszközök – különösen strukturált pénzügyi eszközök –
hitelképességének értékeléséhez, amelyekbe befektetnek.
3.3.        A javaslat magyarázata
3.3.1.     Az ÁÉKBV-kről szóló
2009/65/EK irányelv módosítása
A 2009/65/EK irányelv előírja az ÁÉKBV-k
uniós szintű szabályozását. A bizonyos feltételeket teljesítő ÁÉKBV-k
ezért az egész Unióban működhetnek. Az említett irányelv 51. cikke a
kockázatkezelésre vonatkozó prudenciális követelményeket határozott meg.
Mindenekelőtt azt írja elő, hogy az ÁÉKBV-kat kezelő
alapkezelő vagy befektetési társaságnak olyan kockázatkezelési eljárást
kell alkalmaznia, amely bármikor lehetővé teszi a pozíciók kockázatának és
azoknak a portfólió teljes kockázatához való hozzájárulásának nyomon követését
és mérését. A Bizottság felhatalmazást kapott arra, hogy felhatalmazáson
alapuló jogi aktusok útján meghatározza az ÁÉKBV-k kezelői által
alkalmazott kockázatkezelési eljárás megfelelőségének felmérésére szolgáló
kritériumokat.
A javaslat 1. cikke a kockázatkezelési eljárás
tekintetében módosítja a 2009/65/EK irányelv 51. cikkét:
–                        
az (1) bekezdés bevezeti az alapkezelő vagy
befektetési társaság számára azt a követelményt, hogy az ÁÉKBV eszközei
hitelképességének értékelése során ne hagyatkozzon kizárólagosan vagy
mechanikusan külső hitelminősítésekre. A külső
hitelminősítések ebben a folyamatban a tényezők egyikeként
használhatók, de nem lehetnek mérvadóak;
–                        
a (2) bekezdés megfelelő módosításokat javasol
a Bizottságnak a 2009/65/EK irányelv 51. cikke (1) bekezdésében foglalt
rendelkezések részletes meghatározása céljából felhatalmazáson alapuló jogi
aktusok elfogadására irányuló meglévő felhatalmazásában.
3.3.2.     Az ABA-k kezelőiről
szóló 2011/61/EK irányelv módosítása
A 2011/61/EU irányelv hasonlóképp előírja
az alternatív befektetési alapok (ABA-k) kezelőinek uniós szintű
szabályozását. A bizonyos feltételeket teljesítő ABA-k ezért az egész
Unióban működhetnek. A 2011/61/EU irányelv 15. cikke a kockázatkezelésre
vonatkozó prudenciális követelményeket határozott meg. Mindenekelőtt azt
írja elő, hogy az ABA kezelője megfelelő kockázatkezelési rendszereket
működtet az egyes ABA-k befektetési stratégiája szempontjából releváns,
valamint az ABA-val kapcsolatban ténylegesen vagy potenciálisan fennálló minden
kockázat azonosítása, mérése és megfelelő nyomon követése érdekében. A
Bizottság felhatalmazást kapott arra, hogy felhatalmazáson alapuló jogi aktusok
útján meghatározza az ABA-k kezelői által a kezelésükben lévő ABA-k
nevében vállalt kockázatok függvényében alkalmazandó kockázatkezelési
rendszereket.
A javaslat 2. cikke a kockázatkezelési eljárás
tekintetében módosítja a 2011/61/EU irányelv 15. cikkét:
–                        
az (1) bekezdés bevezeti az ABA kezelője
számára azt a követelményt, hogy az ABA eszközei hitelképességének értékelése
során ne hagyatkozzon kizárólagosan vagy mechanikusan külső
hitelminősítésekre. A külső hitelminősítések ebben a folyamatban
a tényezők egyikeként használhatók, de nem lehetnek mérvadóak;
–                        
a (2) bekezdés megfelelő módosításokat javasol
a Bizottságnak a 2011/61/EU irányelv 15. cikke (1) bekezdésében foglalt
rendelkezések részletes meghatározása céljából felhatalmazáson alapuló jogi
aktusok elfogadására irányuló meglévő felhatalmazásában.
3.3.3.     Átültetés a nemzeti jogba
A javaslat 12 hónapos átültetési
időszakról rendelkezik.
4.           KÖLTSÉGVETÉSI HATÁSOK
A Bizottság javaslata nincs hatással az
Európai Unió költségvetésére.
2011/0360 (COD)
Javaslat
AZ EURÓPAI PARLAMENT ÉS A TANÁCS
IRÁNYELVE
az átruházható értékpapírokkal foglalkozó
kollektív befektetési vállalkozásokra (ÁÉKBV) vonatkozó törvényi, rendeleti és
közigazgatási rendelkezések összehangolásáról szóló 2009/65/EK irányelvnek és
az alternatívbefektetésialap-kezelőkről szóló 2011/61/EU irányelvnek
a hitelminősítések túlzott figyelembevétele tekintetében történő
módosításáról
(EGT-vonatkozású szöveg)
AZ EURÓPAI PARLAMENT ÉS AZ EURÓPAI
UNIÓ TANÁCSA,
tekintettel az Európai Unió
működéséről szóló szerződésre és különösen annak 53. cikke (1)
bekezdésére,
tekintettel az Európai Bizottság javaslatára,
a jogalkotási aktus tervezetének a nemzeti
parlamentek számára való megküldését követően,
tekintettel az Európai Központi Bank
véleményére[11],
tekintettel az Európai Gazdasági és Szociális
Bizottság véleményére[12],

rendes jogalkotási eljárás keretében,
mivel:
(1)              
A 2009/65/EK európai parlamenti és tanácsi irányelv[13] előírja az átruházható
értékpapírokkal foglalkozó kollektív befektetési vállalkozások (ÁÉKBV) uniós
szintű szabályozását. A 2011/61/EU európai parlamenti és tanácsi irányelv[14] hasonlóképp előírja az
alternatív befektetési alapok (ABA-k) kezelőinek uniós szintű
szabályozását. Mindkét irányelv prudenciális követelményeket határoz meg az
ÁÉKBV-kat kezelő alapkezelő vagy befektetési társaságok, illetve az
ABA-k kezelői által végzett kockázatkezelés tekintetében. 
(2)              
A pénzügyi válság egyik hatása az volt, hogy a
befektetők, köztük az ÁÉKBV-k és ABA-k túlzott mértékben
hitelminősítésekre hagyatkoznak az adósságinstrumentumokhoz kapcsolódó
befektetéseik végrehajtása során, és nem szükségszerűen végeznek az ilyen
adósságinstrumentumok kibocsátóinak hitelképességére vonatkozó saját
értékeléseket. Az ÁÉKBV-k és ABA-k által végzett befektetések minőségének
javítása, és így az említett alapok befektetőinek védelme érdekében
indokolt az ÁÉKBV-k és ABA-k kezelői számára előírni, hogy kerüljék
el a külső hitelminősítések kizárólagos és automatikus
figyelembevételét, amikor az általuk kezelt ÁÉKBV-k vagy ABA-k által végzett
befektetésekhez kapcsolódó kockázatot értékelik. A külső
hitelminősítések túlzott figyelembevételének elkerülésére vonatkozó
általános elvet ezért be kell építeni az ÁÉKBV-k és ABA-k kezelőinek
kockázatkezelési eljárásaiba és rendszereibe, és hozzá kell igazítani a
sajátosságaikhoz. 
(3)              
A 2009/65/EK és a 2011/61/EU irányelvbe
beillesztendő, a túlzott figyelembevételre vonatkozó általános elv
részletesebb meghatározása érdekében fel kell hatalmazni a Bizottságot arra,
hogy az Európai Unió működéséről szóló szerződés 290. cikkének
megfelelően jogi aktusokat fogadjon el különösen annak biztosítása
érdekében, hogy az ÁÉKBV-k és ABA-k kezelői ténylegesen nem
hagyatkozhatnak túlzott mértékben külső hitelminősítésekre az ÁÉKBV-k
vagy ABA-k által tartott eszközök hitelképességének értékelése során. E
tekintetben indokolt módosítani az említett irányelvekben a Bizottság arra
vonatkozó felhatalmazását, hogy az ÁÉKBV-k és ABA-k kezelői által
alkalmazott kockázatkezelési eljárásokat és rendszereket érintő általános
rendelkezések tekintetében felhatalmazáson alapuló jogi aktusokat fogadjon el.
Különösen fontos, hogy a Bizottság előkészítő munkája során – többek
között szakértői szinten is – megfelelő konzultációkat folytasson.
(4)              
A vonatkozó intézkedések kiegészítik az
1060/2009/EK rendelet módosításáról szóló, [xxxx xxx xxx]-i [xxx/xxxx]/EU
európai parlamenti és tanácsi rendelettel[15]
módosított, a hitelminősítő intézetekről szóló, 2009. szeptember
16-i 1060/2009/EK európai parlamenti és tanácsi rendelet[16] egyéb rendelkezéseit. Az
említett rendelkezések meghatározzák a külső hitelminősítések
befektetők általi túlzott figyelembevételének csökkentésére irányuló
általános célkitűzést és elősegítik e cél megvalósítását. 
(5)              
Mivel ezen irányelv célját, nevezetesen a
külső hitelminősítéseknek az ÁÉKBV-k és ABA-k általi, befektetéseik
során történő túlzott figyelembevételének csökkentéséhez való
hozzájárulást a tagállamok nem tudják kielégítően megvalósítani, és ezért
az ÁÉKBV-k, ABA-k és hitelminősítő intézetek tevékenységének
összeurópai kiterjedése és hatása miatt az uniós szinten jobban megvalósítható,
az Unió intézkedéseket hozhat az Európai Unióról szóló szerződés 5.
cikkében foglalt szubszidiaritás elvének megfelelően. Az említett cikkben
foglalt arányosság elvével összhangban ezen irányelv nem lépi túl az említett
célkitűzések eléréséhez szükséges mértéket.
(6)              
A 2009/65/EK irányelvet és a 2011/61/EU irányelvet
ezért ennek megfelelően módosítani kell,
ELFOGADTÁK EZT AZ IRÁNYELVET:
1. cikk
A 2009/65/EK irányelv módosításai
A 2009/65/EK irányelv 51. cikke a
következőképpen módosul:
(1)          az (1) bekezdés első
albekezdése helyébe a következő szöveg lép:
„Az alapkezelő vagy befektetési társaságnak
olyan kockázatkezelési eljárást kell alkalmaznia, amely bármikor lehetővé
teszi a pozíciók kockázatának és azoknak a portfolió teljes kockázatához való
hozzájárulásának nyomon követését és mérését. Különösen az ÁÉKBV eszközei
hitelképességének értékelése során nem hagyatkozhat kizárólagosan vagy mechanikusan
külső hitelminősítésekre.”;
(2)          a (4) bekezdés a) pontja helyébe a
következő szöveg lép:
„a)     az alapkezelő társaság által az (1)
bekezdés első albekezdésével összhangban alkalmazott kockázatkezelési
eljárás megfelelőségének felmérésére vonatkozó kritériumok. Ezek a
kritériumok biztosítják, hogy az alapkezelő társaság az ÁÉKBV eszközei
hitelképességének értékelése során ne hagyatkozhasson kizárólagosan vagy
mechanikusan külső hitelminősítésekre;”.
2. cikk
A 2011/61/EU irányelv módosításai
A 2011/61/EU irányelv 15. cikke a
következőképpen módosul: 
(1)          a (2) bekezdés első albekezdése
helyébe a következő szöveg lép:
„Az ABAK-ok megfelelő kockázatkezelési
rendszereket működtetnek az egyes ABA-k befektetési stratégiája
szempontjából releváns, valamint az egyes ABA-kkal kapcsolatban ténylegesen
vagy potenciálisan fennálló minden kockázat azonosítása, mérése és
megfelelő nyomon követése érdekében. Az ABAK-ok különösen az ABA eszközei
hitelképességének értékelése során nem hagyatkozhatnak kizárólagosan vagy mechanikusan
külső hitelminősítésekre.”;
(2)          az (5) bekezdés a) pontja helyébe a
következő szöveg lép: 
„a)     az ABAK-ok által a kezelésükben lévő
ABA-k nevében vállalt kockázatok függvényében alkalmazandó kockázatkezelési
rendszerek. Ezek a kockázatkezelési rendszerek megakadályozzák az ABAK-okat
abban, hogy az ABA eszközei hitelképességének értékelése során kizárólagosan
vagy mechanikusan külső hitelminősítésekre hagyatkozzanak.”.
3. cikk
Átültetés a nemzeti jogba
1.           A tagállamok hatályba
léptetik azokat a törvényi, rendeleti és közigazgatási rendelkezéseket, amelyek
szükségesek ahhoz, hogy ennek az irányelvnek legkésőbb [az irányelv
hatálybalépésétől számított 12 hónap]-ig megfeleljenek. E rendelkezések
szövegét, valamint az e rendelkezések és az irányelv közötti megfelelést
bemutató táblázatot haladéktalanul megküldik a Bizottság számára.
Amikor a tagállamok elfogadják ezeket a
rendelkezéseket, azokban hivatkozni kell erre az irányelvre, vagy azokhoz
hivatalos kihirdetésük alkalmával ilyen hivatkozást kell fűzni. A
hivatkozás módját a tagállamok határozzák meg.
2.           A tagállamok közlik a
Bizottsággal nemzeti joguk azon főbb rendelkezéseinek szövegét, amelyeket
az ezen irányelv által szabályozott területen fogadnak el.
4. cikk
Hatálybalépés
Ez az irányelv az Európai Unió Hivatalos
Lapjában való kihirdetését követő huszadik napon lép hatályba.
5. cikk
Címzettek
Ennek az
irányelvnek a tagállamok a címzettjei.
Kelt 
az Európai Parlament részéről                      a
Tanács részéről
az elnök                                                          az
elnök
[1]               Az Európai Parlament és a Tanács 1060/2009/EK rendelete
(2009. szeptember 16.) a hitelminősítő intézetekről, HL L 302.,
2009.11.17.
[2]               Az Európai Parlament és a Tanács 513/2011/EU rendelete
(2011. május 11.) a hitelminősítő intézetekről szóló
1060/2009/EK rendelet módosításáról, HL L 145., 2011.5.31. 
[3]               A külső hitelminősítések túlzott
figyelembevétele akkor merül fel, ha a pénzügyi intézmények vagy intézményi
befektetők kizárólag vagy mechanikusan a hitelminősítő intézetek
által kibocsátott minősítésekre hagyatkoznak, elhanyagolva a saját átvilágításra
és belső kockázatkezelésre vonatkozó kötelezettségeiket. A
hitelminősítések túlzott figyelembevétele a pénzügyi szereplők
csordaszellemű magatartásához, például adósságinstrumentumok párhuzamos
kiárusításához vezethet, miután az instrumentumot a befektetési kategória alá
minősítették, ami befolyásolhatja a pénzügyi stabilitást – különösen, ha a
néhány jelentős hitelminősítő együttesen téved az értékelésében.
[4]               COM(2010) 301 végleges.
[5]               Elérhető a következő címen:
http://ec.europa.eu/internal_market/consultations/2010/cra_en.htm.
[6]               http://www.europarl.europa.eu/oeil/FindByProcnum.do?lang=en&procnum=INI/2010/2302.
[7]               http://www.financialstabilityboard.org/publications/r_101027.pdf
[8]               HL L 302., 2009.11.17., 32. o.
[9]               HL L 174., 2011.7.1., 1. o.
[10]             A Bizottság javaslata (2011. július 20.): az Európai
Parlament és a Tanács irányelve a hitelintézetek tevékenységéhez való
hozzáférésről és a hitelintézetek és befektetési vállalkozások
prudenciális felügyeletéről, valamint a pénzügyi konglomerátumhoz tartozó
hitelintézetek, biztosítóintézetek és befektetési vállalkozások kiegészítő
felügyeletéről szóló 2002/87/EK európai parlamenti és tanácsi irányelv
módosításáról, COM(2011) 453 végleges. Lásd a 77. cikk b) pontját.
[11]               HL C [...]., [...], [...]. o.
[12]               HL C [...]., [...], [...]. o.
[13]               HL L 302., 2009.11.17., 32. o.
[14]               HL L 174., 2011.7.1., 1. o.
[15]               HL L […]., […]., […]. o.
[16]               HL L 302., 2009.11.17., 1. o.